Maailman ensimmäinen virallinen lennokkireitti avattiin – säännöllisiä rahtilentoja 15 km matkalla - T&T
10.1. klo 08:30
Maailman ensimmäinen virallinen lennokkireitti avattiin – säännöllisiä rahtilentoja 15 km matkalla
Ranskaan on avattu maailman ensimmäinen säännöllinen kaupallinen rahtilennokkireitti, Ehandel.se-sivusto kertoo. Reitillä Chronopost ja DPD Group kuljettavat kerran viikossa lähetyksen suuren teknologiayhtiön toimipisteestä 15 kilometrin päässä sijaitsevaan yrityskiihdyttämöön.
Kyseessä on tietysti eräänlainen koe, mutta lähetettävissä paketeissa on todellista sisältöä. DPD Group on osa entistä Ranskan postilaitosta. Se näkee lennokit erityisesti ratkaisuna toimituksiin hyvin vaikeasti saavutettaviin paikkoihin. Yhteistyötä lennokkien teknisessä kehityksessä tehdään Atechsys-yhtiön kanssa.
DPD Groupin lennokeilla on jo reitin varrella pieniä ”latausasemia”, joihin ne voivat tarvittaessa laskeutua. Lennokit kykenevät kuljettamaan enintään kolmen kilon lastin enintään 20 kilometrin matkalla ja 30 kilometrin tuntinopeudella. Hätätilanteita varten lennokeissa on pienet laskuvarjot, jonka avulla ne lasteineen voidaan pelastaa.
DPD Group toimittaa päivittäin 3,6 miljoonaa pakettia 230 maahan. Lennokit eivät kuitenkaan toistaiseksi ole osa sen kuljetusketjuja muualla kuin koereitillä.
Robottiautojen yleistyminen parantaa turvallisuutta, mutta… – voi aiheuttaa huutavan pulan siirtoelimistä
Robottiautoilu voi viedä meidät henkien pelastamisessa ojasta allikkoon.